**Jegyzőkönyv**

**az MTA Akusztikai Osztályközi Állandó Bizottságának 2012. október 25-i üléséről**

Helyszín: BME Q épület BF 13. terem 16.30 -tól

1117 Bp. Magyar tudósok krt. 2. Q épület földszint BF 13.

Az ülésen összesen 18 fő vett részt; 14 fő bizottsági tag, 2 állandó meghívott, valamint Baranyi Péter és Wersényi György előadók.

A jelenlevő bizottsági tagok: Augusztinovicz Fülöp, Bank Balázs, Balogh Géza, Gerlinger Imre, Gordos Géza, Hacki Tamás, Illényi András, Németh Géza helyettese Zainkó Csaba, Olaszy Gábor (titkár), Pór Gábor,Reis Frigyes, Sujbert László, Szaszák György, és Vicsi Klára (elnök). Állandó meghívottként jelen voltak: Martikány István és Koscsó Gábor helyettese Nagy László.

Az ülés jelenléti íve Olaszy Gábornál (BME TMIT) megtalálható.

Vicsi Klára megnyitotta az ülést, ismertette a napirendet és felkérte Dr.Gerlinger Imre új bizottsági tagot, a Pécsi Tudományegyetem Fül-Orr-Gégészeti és Fej-, Nyaksebészeti Klinikájának Intézert vezetőjét, hogy tartsa meg előadását.

**1.** **Dr. Gerlinger Imre**: Hallás-rehabilitációs lehetőségek napjainkban."Az előadásban a hallásrehabilitáció fiziológiai és műszaki lehetőségeit mutatta be a professzor. Az előadásának anyaga a Bizottság honlapján megtalálható. (http://akb.mta.hu)

Az előadás után rövid beszélgetésben a professzor kérdésekre válaszolt, majd Vicsi Klára elnök asszony bekonferálta a 2. napirendi pont szerinti előadót Dr. Baranyi Pétert az MTA SZTAKI Kognitív Informatikai Kutató Csoport vezetőjét

**2.** **Baranyi Péter:** Kognitív Infokommunikáció: egy ébredő interdiszciplína és a 3rd IEEE International Conference on Cognitive Info-communications (<http://akb.mta.hu>). Az előadásban **új szemszögből mutatta be az akusztikát, mint a kognitív info-communikáció egyik legkomplexebb ágát**, továbbá  rövid ismertetőt tartott az általa decemberben megrendezésre kerülő konferenciáról. ( http://akb.mta.hu)  
**3.** Wersényi György: **Pszichoakusztika és az emberi térhallás alapjai - A 3D akusztikai információ átvitele és feldolgozása.** Könyvismertető. Megtekinthető a Bizottság honlapján ( http://akb.mta.hu).

**4.** Aktuális ügyek

4.1 Vicsi Klára elnök felkérte Dr. Illényi Andrást, a Békésy-díj odaítélő bizottság elnökét, hogy számoljon be a MTESZ keretein belül működő Optikai, Akusztikai és Filmtechnikai Egyesület (OPAKFI) által alapított Békésy-díj 2011. évi kiosztása körüli problémákról.

Dr. Illényi András elmondta, hogy a három, Békésy-díjjal jutalmazott fiatal kutató ünnepi keretek között megkapta a szokásos emlékplakettet, de a szokásos anyagi elismerés elmaradt az OPAKFI rossz pénzügyi helyzete miatt. Dr. Illényi András kifejezte aggodalmát a Békésy-díj további sorsa felől.

A Bizottság elnöke erősen hangsúlyozta, hogy meg kell akadályozni a Békésy-díjnak az eltűnését. Kikérte a bizottsági tagok véleményét. Együttesen egy olyan állásfoglalás formálódott meg, hogy első lépésben azt kellene kialakítani, hogy a Békésy-díjat az OPAKFI és az AOB közösen adja ki. Az elnök a tagok támogatása mellett megbízta Dr. Illényi Andrást, hogy járjon utána ezen javaslat megvalósítási lehetőségeinek, és a lehetőségekről a Bizottságot tájékoztassa.

Professzor Gordos Géza a témához kapcsolódva arról beszélt, hogy Magyarországon már hosszú évek óta kialakult egy olyan téves szemlélet, amely a műszaki tudományok leértékelődését eredményezte. Ennek az ország fejlődését tekintve a jövőre nézve is óriási kárai származnak. Ennek a káros szemléletnek eredménye a MTESZ jelentőségének csökkenése is. Régebben a MTESZ az ország fejlődését irányító szervezet volt. Ma is az egész ország területét átfogó sejthálózattal rendelkezik, amelyben országosan 70000 személy van szervezve. Rossz az a ma kialakult irány, hogy műszaki szakmai véleményt pénzért lehet megszerezni. Ebben az esetben erősen befolyásolni lehet a kialakítandó véleményt. Igazi és objektív szakmai véleményt olyan szervezeten belül lehet megformálni, ahol a résztvevők tagdíjért és lelkesedésből dolgoznak és véleményüket ebben a közösségben formálják meg. A műszaki értelmiség évtizedek óta hallgat. A MTESZ anyagilag komoly nehézségekkel küzd, veszélyeztetve a további fennmaradását. Most lenne itt a feladat, hogy a műszaki értelmiség hallassa szavát a megfelelő fórumokon. Az elnök megkérte Professzor Gordos Gézát, nézzen utána, milyen reális segítő lépéseket tudunk megtenni a Bizottság szerény keretei között a továbbiakban.

4.2 Az elnök felkérte Dr. Balogh Gézát, hogy számoljon be az INTERTON Elektroakuszikai Kft. kétnapos országos rendezvényéről, amely október 17-18-án került megrendezésre a Petőfi Csarnokban. Dr. Balogh Géza elmondta, hogy kiállítás mellett három szekcióban előadások hangzottak el igen nagy sikerrel, 300 ember jelenlétében.

Az elnök gratulált, és megköszönte a bizottsági tagok igen aktív részvételét az ülésen.

Az elnök 19.30-kor bezárta az ülést.

Budapest, 2012. október 25.

                                                                Olaszy Gábor                                       Vicsi Klára

                                                                       titkár                                                   elnök